Andreas Steenberg (RV), 2014-01-17:
Vi mennesker forbruger klodens ressourcer i et omfang, der ikke er muligt og holdbart på lang sigt.
Selv her i lille Danmark fik vi jo en forsmag på fremtiden med stormen Bodil, som var et eksempel på noget af det, der sker, når vi får de klimaforandringer, der sker i de her år.
Det vil vi jo kun se mere af i fremtiden.
Derfor er det jo en vigtig opgave for alle lande i hele verden at finde en mere bæredygtig måde at leve på, så vi bevarer den jord, vi lever af og lever på.
Samtidig skal vi – for at få sammenhæng i det – sørge for, at der er mulighed for øget vækst og velstand, så flere i hele verden kan trækkes ud af fattigdom og sygdom, og så vi stadig har råd til teknologiske fremskridt, der øger vores levestandard.
For Det Radikale Venstre bliver 2014 primært et europæisk år, hvor der jo både er valg til Europa-Parlamentet, men jo også en stor diskussion om EU's målsætninger for reduktion af CO2-udslippet.
Nu er det jo et EU-nejparti, der har rejst forespørgslen i dag.
Det Radikale Venstre er som bekendt et af de mest EU-begejstrede partier i Danmark; vi mener jo selv, at vi er klart det mest vi EU-begejstrede parti.
Og lige præcis klimaområdet er set med vores øjne et rigtig godt eksempel på, hvorfor man skal være begejstret for EU.
Hvis vi tager en af de akilleshæle, vi har, i dansk klimapolitik, så må vi jo indrømme, at det er transporten, hvor langt det meste stadig foregår med fossil afbrænding.
Her er vi jo netop meget begejstret for de nye klimamål, som EU har sat for biler.
I 2020 vil EU stille nye krav til biler, og de nye krav vil betyde, at nye personbiler vil reducere CO2-udledningen med yderligere 20 pct. i forhold til i dag.
Som vi alle sammen ved, har Danmark jo ikke nogen bilproducenter, så hvis der skal ske noget på bilsiden, i forhold til hvor meget de udleder, er det selvfølgelig via EU, og derfor er det her et rigtig godt eksempel på, hvorfor er EU er vigtigt, også på klimaområdet.
For Det Radikale Venstre er det afgørende, at de to reformer dels sikrer nogle mål for vedvarende energi, og at målene bliver ambitiøse, dels at EU også tager ansvar for en bæredygtig udvikling i hele EU.
Det er også afgørende for danske virksomheder og dermed for danske job, at der kommer et mere rimeligt kvotesystem, og at der kommer et mål for vedvarende energi, så der dermed skabes et marked for mange danske virksomheder.
Så fra radikal side vil vi bruge rigtig mange kræfter på det europæiske arbejde i 2014, ikke mindst i forbindelse med europaparlamentsvalget til maj i år.
Nationalt er 2014 jo startet rigtig godt med en aftale om togfonden til 28½ mia. kr.
Den vil efter vores beregninger reducere CO2-udslippet med 220.000 t om året efter 2020.
Det skyldes, at vi kan køre eltog på grøn el frem for tog på diesel i dag.
Udover klimaeffekten bruger langt de fleste lande eltog, så vi bør kunne købe nogle eltog, der er afprøvet, og som derfor virker, hvilket jo også er vigtigt.
Samtidig vil Togfonden DK flytte rigtig mange passagerer fra fly og biler over i togene; bare over Storebælt vil 40 pct. af de nye passagerer komme fra bilen.
Sidst, men ikke mindst, vil det også have en rigtig god virkning på partikelforureningen, at vi får udskiftet de meget, meget gamle dieseltog, som udleder rigtig meget partikelforurening, bl.a. i København.
Så allerede her tre små uger inde i 2014 har vi taget nogle ret afgørende klimainitiativer på transportsiden.
Og når man sådan følger lidt med i medierne, kan man godt få det indtryk, at Venstre i hvert fald er ved mere eller mindre at forlade de meget ambitiøse klimamålsætninger, vi har lavet, i den aftale, som Venstre i øvrigt er en del af.
For når man følger med i medierne, kan man jo godt få et lidt andet indtryk.
Så det synes jeg er rigtigt og godt.
Udover det har vi en masse ting, vi skal i gang med at implementere, bl.a. 200 mio. kr. årligt fra finansloven og en naturfond, hvor vi kan få rigtig mange klimareduktioner også.
Vi støtter selvfølgelig den tekst, vi har været med til at fremsætte som forslag til vedtagelse.
EU skal selvfølgelig have lavet nogle mål, for hvis man virkelig skal gøre noget for klimaet, kræver det selvfølgelig, at der er flere lande end Danmark, der tager ansvar.
Det er også derfor, vi er rigtig glade for det europæiske projekt.
Fra da man forhandlede energiaftalen, husker jeg, at der var en lang række borgmestre fra Venstre i det vestjyske, som var ganske begejstrede over, at Danmark var gået forrest på klimaområdet, bl.a. hvad angår vindmøller, fordi det skaber ganske mange arbejdspladser, at Danmark har udviklet vindmølleteknologi og erfaring i at producere vindmøller, når nu alle andre lande i Europa skal i gang med det.
Og det viser jo meget godt, at vi får rigtig mange arbejdspladser ud af det, ved at vi har udviklet teknologier og har virksomheder, der er forrest på den her europæiske, men også globale dagsorden.
Nu var jeg ikke med i Kina i sidste uge, men jeg forstår, at der har man i hvert fald også kunnet se, hvordan danske virksomheder kan lave rigtig mange arbejdspladser, fordi vi netop er gået forrest.